ડર્બીઃ મહિલા વર્લ્ડ કપની પહેલી મેચમાં ભારતે યજમાન ઇંગ્લેન્ડને 35 રને પરાજય આપી વિજયના શ્રીગણેશ કર્યા છે. આ મેચમાં ભારત તરફથી સ્મૃતિ મંધાના (90), પૂનમ રાઉત (86) અને કેપ્ટન મિતાલી રાજ (71) રનની ઉમદા ઇનિંગ્સ રમ્યાં હતાં, જેને લીધે ભારતે યજમાન ટીમને 282 રનનો ટાર્ગેટ આપ્યો હતો. તેના જવાબમાં ઇંગ્લેન્ડની સમગ્ર ટીમ 246 રન બનાવી ઓલ આઉટ થઈ ગઈ હતી. ઇંગ્લેન્ડ તરફથી ફ્રેન વિલ્સને ઉમદા 81 રનનું યોગદાન આપ્યું હતું. આ મેચમાં ભારતની ફીલ્ડિંગ નિર્ણાયક સાબિત થઈ હતી. ભારતે ઇંગ્લેન્ડના ચાર બેટ્સમેનને રન આઉટ કર્યા હતા.